കോട്ടയത്ത് ചെയര്പേഴ്സണ് തെരഞ്ഞെടുപ്പ് 15ന് കോട്ടയം: കോട്ടയം നഗരസഭയില് ചെയര്പേഴ്സണ് തെരഞ്ഞെടുപ്പ് 15നു നടക്കുന്പോള് വീണ്ടും നറുക്കെടുപ്പ് സാധ്യത. എല്ഡിഎഫ്, യുഡിഎഫ്, എന്ഡിഎ സ്ഥാനാര്ഥികള് ചെയര്പേഴ്സണ് സ്ഥാനത്തേക്ക് മത്സരരംഗത്തുണ്ടാകും. എല്ഡിഎഫില് ഷീജാ അനില് തന്നെയാകും മത്സരിക്കുക. യുഡിഎഫില് ബിന്സി സെബാസ്റ്റ്യനും ബിജെപിയിലെ റീബാ വര്ക്കിയും മത്സരരംഗത്തുണ്ടാകും. ഈ ആഴ്ച സിപിഎം ജില്ലാ കമ്മിറ്റി ചേര്ന്നു എല്ഡിഎഫ് സ്ഥാനാര്ഥിയെ പ്രഖ്യാപിക്കും. യുഡിഎഫ് യോഗം അടുത്ത ആഴ്ച ആദ്യം ചേരും. ബിന്സി തന്നെയാകും യുഡിഎഫ് സ്ഥാനാര്ഥി. ചെയര്പേഴ്സണായിരുന്ന ബിന്സി സെബാസ്റ്റ്യന് അവിശ്വാസത്തിലൂടെ പുറത്തായതിനെത്തുടര്ന്നാണ് അധ്യക്ഷ തെരഞ്ഞെടുപ്പ് നടക്കുന്നത്. 52 അംഗ കൗണ്സിലില് യുഡിഎഫിനും എല്ഡിഎഫിനും 22 അംഗങ്ങള് വീതവും ബിജെപിക്ക് എട്ട് അംഗങ്ങളുമാണുള്ളത്. വോട്ടിംഗില് എല്ഡിഎഫ്, യുഡിഎഫ് സ്ഥാനാര്ഥികള് ഒപ്പമാകുകയും ബിജെപി സ്ഥാനാര്ഥിക്കു കുറഞ്ഞവോട്ട് ലഭിക്കുകയും ചെയ്താല് മൂന്നാമത്തെ സ്ഥാനാര്ഥിയെ ഒഴിവാക്കി വീണ്ടും തെരഞ്ഞെടുപ്പ് നടക്കും. അപ്പോഴും എല്ഡിഎഫും യുഡിഎഫും ഒപ്പമായാല് നറുക്കെടുപ്പിലേക്ക് നീങ്ങും. നറുക്കെടുപ്പിലൂടെയാണു കഴിഞ്ഞ ഡിസംബറില് യുഡിഎഫിലെ ബിന്സി സെബാസ്റ്റ്യന് അധ്യക്ഷയായി തെരഞ്ഞെടുക്കപ്പെട്ടത്. കോണ്ഗ്രസ് വിമതയായി മത്സരിച്ചു വിജയിച്ച ബിന്സി പിന്നീട് യുഡിഎഫിനൊപ്പം ചേര്ന്നു. എട്ട് അംഗങ്ങളുള്ള ബിജെപി അന്നു തെരഞ്ഞെടുപ്പില്നിന്നു വിട്ടു നിന്നതിനാല് നറുക്കെടുപ്പിലൂടെ ബിന്സി ചെയര്പേഴ്സണായി. മാസങ്ങള്ക്കുശേഷം കോണ്ഗ്രസിനുള്ളിലെ ചേരിപ്പോരിനെത്തുടര്ന്നു വൈസ്ചെയര്മാന് ബി. ഗോപകുമാര് ചെയര്പേഴ്സണെതിരേ രംഗത്തുവന്നതിനു പിന്നാലെ എല്ഡിഎഫ് അവിശ്വാസ പ്രമേയത്തിനു നോട്ടീസ് നല്കി. കഴിഞ്ഞ സെപ്റ്റംബര് 24നു നടന്ന അവിശ്വാസ പ്രമേയ ചര്ച്ചയില് ബിജെപി എല്ഡിഎഫിനെ പിന്തുണച്ചതോടെ ബിന്സി പുറത്താകുകയായിരുന്നു. യുഡിഎഫ് അവിശ്വാസ പ്രമേയ ചര്ച്ചയില്നിന്നു വിട്ടുനിന്നിരുന്നു. ഒരു എല്ഡിഎഫ് അംഗത്തിന്റെ വോട്ട് അസാധുവാകുകയും ചെയ്തു. 15നു നടക്കുന്ന തെരഞ്ഞെടുപ്പില് യുഡിഎഫില്നിന്ന് ബിന്സി സെബാസ്റ്റ്യനു തന്നെയാണു പ്രഥമ പരിഗണന. ഇവര് പിന്വാങ്ങിയാല് മുന്ചെയര്പേഴ്സണ് ബിന്ദു സന്തോഷ് കുമാര്, ജാന്സി ജേക്കബ്, ഷൈനി ഫിലിപ്പ് എന്നിവരില് ഒരാളെയും പരിഗണിച്ചേക്കും. അവിശ്വാസത്തെ പിന്തുണച്ചുവെങ്കിലും ചെയര്പേഴ്സണ് തെരഞ്ഞെടുപ്പില്നിന്നു വിട്ടുനില്ക്കാനാകും ബിജെപി തീരുമാനം.